IMBAH tuntung sambahyang subuh biasanya Palui wan bininya bararabahan pulang di ranjang, sambil bakisahan sabalum manyambung guring sampai hari tarang.
“Ulun sanang banar jadi bini sampiyan abahnya ai,” ujar bini Palui mamandiri lakinya.
“Hau… kanapa maka ading baucap kaya itu, padahal kita sudah puluhan tahun balaki babini,” ujar Palui.
“Ulun rasa kasanangan banar karna sampiyaan bujur-bujur laki-laki satria,” ujar bininya mamuji.
“Syukur ading mamuji apalagi mamadahakan aku bujur-bujur lelaki baja satria, buktinya parak baisian satangah lusin anak,” ujar Palui lihum sambil manyirit ka parut bininya.
“Kadada bandingannya, untung haja ulun kawa manyandang,” ujar bininya.
“Umpat batakunlah ding, napa sabujurnya maka ading mamuji aku tarus,” ujar Palui.
“Sampiyan parnah bajanji, bila sapuluh tahun kita kawin cagar baulah rumah,” ujar bininya.
“Hi-ih bujuran ding ai, kira-kira kaya apa mudelnya nang baik,” ujar Palui.
“Ulun handak mudel sadarhana haja kaya RS, biar halus tapi rumah saurang, kamar dua, ruang gasan tamu, ruang makan wan dapur. Biar halus tapi rumah saurang supaya kita kadada balalawasan manyiwa,” ujar bininya.
“Aku akur banar ding ai tapi di mukanya harus ada palatarannya. Di pancuran banyu dan hatap bubungan tingginya ada kayu ulin baukir gagatas wan kanas dan lantai palatarnya jangan bakandang supaya nyaman gasan duduk-duduk kamarian bila kakawalan Garbus, Tulamak wan Tuhirang baelang,” ujar Palui.
“Ulun kada katuju kakanda ai, kada parlu baukirukir babubungan tinggi kaya rumah bahari karna babuang duit haja, kuno katinggalan zaman. Kaya itu jua palatar harus bapagar supaya kakanakan kada gugur,” ujar bininya.
“Ayu ja aku akur haja tapi palatarnya harus bakaramik dan basamen,” ujar Palui.
“Rumah bakaramik wan basamen itu rumah urang sugih, baiknya batihang dan batungkat haja supaya sama rumah urang bahari, antik dan kada hilang budaya kita,” ujar bininya.
“Aku kada paham ding ai, kanapa maka panderan ikam tabulik-bulik, maunya handak kaya mudel urang bahari tapi nyatanya mamadahakan kuno katinggalan zaman?” ujar Palui.
“Ganali lawangnya dan banyaki jandilanya supaya angin kawa masuk dan rumah kada humap,” ujar bininya.
“Ayu ja aku akur haja, hitung kira-kira barapa biayanya,” ujar Palui.
“Pabila kita mulai batajak abahnya, supaya ada parsiapan basalamatan,” ujar bininya.
“Duitnya mahadang hadiah matan bank karna wayahini hadiahnya ganal-ganal, puluhan, ratusan juta bahkan miliaran dan ada jua hadiah sapida mutur dan mutur sidan,” ujar Palui.
“Pabila ma-ambil duitnya, abahnya,” ujar Palui.
“Aku minta waktu satahun atawa dua tahun karna isuk aku hanyar handak manabung pamulaan Rp 50 ribu,” ujar Palui.
“Minta ampuunnnnn… abahnya ai, tabulik pulang mahayal dan maranyaunya,” ujar bininya sarik. (tam)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn